AARHUS: Det skulle være en fest, som århusianerne sent ville glemme. Den store letbanefest, der skulle markere et nyt punkt i Aarhus- og Danmarks-historien.

Men den store letbane-åbningsfest, der skulle have fundet sted lørdag 23. september, blev aflyst i ellevte time.

Og det fik Dansk Folkeparti til at stille en lille håndfuld spørgsmål omkring åbningsfesten og de økonomiske konsekvenser af aflysningen.

Mandag er der så - præcis en måned efter åbningsfesten skulle have fundet sted - kommet svar på spørgsmålene fra rådmand for Teknik og Miljø Kristian Würtz (S), og chef for Byudvikling og Mobilitet, Luise Pape Rydahl.

Dansk Folkeparti ville vide, hvad de kommunale og regionale udgifter lød på i forbindelse med den aflyste fest.

33.000 kroner til kransekage og børneboller, som i stedet blev delt ud på Dokk1, 212.000 kroner til blandt andet storskærm og toiletter, der hurtigt blev pillet ned, og 32.000 kroner til kor og andet musik, der aldrig kom til at spille.

Nogle elementer af festen kunne aflyses, andre kunne ikke på grund af den sene aflysning, og de samlede udgifter endte op i 570.000 kroner.

"Heraf forventes cirka 150.000 kroner udbetalt som kompensation for leverandørers udgifter som følge af aflysningen og tabt arbejdsfortjeneste," står der i svaret.